google/wiki40b huggingface dataset:
Abraham Nicolaus Winkler

Abraham Nicolaus Winkler (22. november 1762 Tallinn – 7. mai 1848 Türi) oli Eesti vaimulik.
Immatrikuleerus 16. oktoobril 1780 Göttingeni Ülikooli, õppis Leipzigi Ülikoolis aastatel 1780–1783. Oli koduõpetaja Saaremaal. Ordineeriti 21. augustil 1784 õpetajaks.
Oli 1784–1790 (kutsuti 18. juunil 1784) Tallinna Püha Vaimu koguduse abiõpetaja. Rakvere Kolmainu koguduse õpetajaks kutsuti aastal 1790, kogudust teenima asus 4. veebruaril 1791. Oli Rakvere Kolmainu koguduse õpetaja aastatel 1791–1835. Emerituuri jäi pastoriametist detsembris 1835. Oli Viru praostkonna praost aastatel 1812–1839, veel oli ta alates aastast 1812 Virumaa ülemkirikueestseisja ameti liige, septembrist 1815 - konsistooriumi nõunik ja 20. septembrist 1829 senior ministerii. Oli Ulvi mõisa omanik.

Isiklikku

Tema isa Reinhold Johann Winkler oli Tallinna Oleviste koguduse ülempastor ja Tallinna superintendent, vanaisa Reinhold Winkler oli Järva-Jaani Ristija Johannese koguduse õpetaja, vanavanaisa Abraham Winkler oli Rapla Maarja-Magdaleena koguduse õpetaja, vend Reinhold Johann Winkler oli Jüri- ja Tallinna Toomkoguduse õpetaja; väimees Adam Johann Schubbe oli Kursi Maarja-Eliisabeti koguduse õpetaja.
Robert William Boyle

Robert William Boyle (2. oktoober 1883 – 18. aprill 1955) oli inglise füüsik ja üks olulisemaid pioneere sonari arendamisel.
Galvaaniline sidestus

Galvaaniline sidestus vooluahelate vahel esineb siis, kui nendel ahelatel on ühine elektrijuht (joonisel takistusega Z). Siis voolu muutumisel ühes ahelas muutub ka pingelang sidestaval juhil ja seetõttu muutub vool ka teises ahelas, mis enamasti mõjub häirivalt.
Sidestavaks juhiks on sageli elektroonikaseadmete ühenduskaablite tagasijuhe (varjestus) ja trükkplaadil ühiselt kasutatavad maandusjuhid. Niisugune ühine juhtmelõik tekib ka elektritoitevõrgu neutraaljuhtme (nulljuhtme) kaudu, kui koos töötavad seadmed on ühendatud erinevatesse pistikupesadesse.
Soovimatut galvaanilist sidestust saab tõhusalt kõrvaldada galvaanilise eralduse vahenditega.
Solovjov

Solovjov (vene Соловьёв) on vene perekonnanimi. Nime naissoost vorm on Solovjova. See on tuletatud isikunimest Solovei (Соловей), mis tähendab ööbikut.
2019. aasta 1. jaanuari seisuga oli Eestis perekonnanimi Solovjov 369 inimesel: 344 mehel ja 25 naisel. Perekonnanimede levikult on Solovjov meeste puhul 125. kohal. Perekonnanimi Solovjova oli 382 naisel ja see oli levikult 121. kohal.
Lääne-sõrmkäpp

Lääne-sõrmkäpp (Dactylorhiza praetermissa) on käpaliste sugukonda kuuluv taimeliik.
Ta on Eestis arvatud I kaitsekategooriasse (seisuga 2012). Taimed leidis Eestist Taavi Tuulik 1989. aastal Kõrgessaare lähedalt soiselt niidult. Leiuaastal oli umbes 80 taime, hiljem on arvukus mitmel põhjustel vähenenud. Ilmselt pole siiski tegu Lääne-Euroopas levinud liigiga, vaid kohapeal kujunenud hübriidse sõrmkäpaga. Igal juhul on taimed tähelepanuväärsed ja kaitset väärivad.
Reinhold Winkler

Reinhold Johann Winkler (13. august 1838 Rakvere – 17. juuni 1895) oli Eesti vaimulik.
Õppis aastatel 1857–1861 ja 1863 Tartu ülikoolis filoloogiat ja usuteadust. Oli aastatel 1863–1867 Vormsil koduõpetajaks parun Stackelbergi juures. Oli prooviaastal (1865–1866) Vormsi Püha Olavi koguduses (Jacob Eduard Peterseni juures). Ordineeriti õpetajaks 30. juulil 1867 Kuressaares.
Oli 1867–1872 Karja Katariina koguduses adjunktõpetaja ning 1872–1895 sama koguduse (introdutseeriti 16. juulil 1872) õpetaja. 1876–1882 oli ta konsistooriumi assessor ning 1882–1890 Saaremaa superintendent (olles selles ametis viimane). 1890–1895 oli ta Saaremaa praost.

Isiklikku

Tema tütar abiellus 1891. aastal Karja kirikus Eugen Joseph von Blossfeldtiga. Tema isa Constantin Winkler oli Rakvere Kolmainu koguduse õpetaja. Winkleri äi oli Johann Reinhold Hunnius (endine Karja õpetaja). Tema tädimees oli Carl Bernhard Gebhardt (Tõstamaa Maarja koguduse õpetaja). Tema vanaisa Reinhold Johann Winkler oli Tallinna Toomkoguduse ülemõpetaja.
Poul Pedersen

Poul Ebbesen Pedersen (31. oktoober 1932 Århus – 23. detsember 2016) oli Taani jalgpallur.
Pedersen kuulus hõbemedali võitnud Taani jalgpallikoondisesse 1960. aasta suveolümpiamängudel Roomas.
Ta mängis rahvuskoondises 50 mängus ja lõi 17 väravat.
Poul Pederseni lapselaps on jalgpallur Viktor Fischer, kes samuti mängib rahvuskoondises.
Tudu käsitöötare-muuseum

Tudu käsitöötare-muuseum on asutus Lääne-Viru maakonnas Vinni vallas Tudu asulas. Muuseumis eksponeeritakse eesti traditsioonilist käsitööd. Asutus loodi 2000.
Tuumajõud

Tuumajõud on kahe või enama nukleoni vahel mõjuv jõud, mis hoiab koos aatomituuma. Tuumajõud põhineb tugeval vastastikmõjul, olles selle teisene väljendus (samamoodi nagu van der Waalsi jõud on elektromagnetilise vastasmõju teisene väljendus). Kuigi tuumajõud on tugevast vastastikmõjust oluliselt nõrgem, on ta siiski elektromagnetilisest jõust umbes sada korda tugevam, mistõttu suudab tuumajõu tõmbejõud ületada tuuma kuuluvate positiivselt laetud prootonite omavahelise tõukejõu.

Tuumajõu füüsikaline kirjeldus

Kuna nukleonid on neutraalse värvilaenguga, siis ei saa nende vahel olla tugevat vastasmõju (kuigi prootonid ja neutronid koosnevad kvarkidest, ei saa nad vahetada omavahel gluuoneid). Nukleonide vahelist jõudu vahendav osake peab ise olema samuti neutraalse värvilaenguga, kuid koosnema siiski kvarkidest, millel on värvilaeng.
Selline osake on meson. Seega on just virtuaalsed mesonid, mis koosnevad kvargist ning antikvargist, tuumajõu kandjateks. Näiteks võib prooton (uud) luua vaakumist d-kvargi/antikvargi paari. Loodud paarist jääb d-kvark paigale ning üks prootoni u-kvarkidest moodustab d-antikvargiga mesoni π⁺. Prooton ise muutus selle tegevuse tagajärjel neutroniks (udd).
Tekkinud virtuaalne meson neelatakse mõne kõrvalasuva neutroni (udd) poolt. Neutronis olev d-kvark annihileerub d-antikvargiga "tagastades" u-kvargi/antikvargi paari loomiseks "laenatud" energia. Piionis olnud u-kvark jääb neutroni sisse, mis selle tegevusena muutus prootoniks (uud). Sama tulemuse annab neutroni kiiratud virtuaalse π– neelamine prootoni poolt ja neutroni prootoni omavaheline π⁰de vahetus (kumbki nukleon kiirgab ühe π⁰ ja neelab teise). Viimane variant on kujutatud ka paremal asuval diagrammil.

Tuumajõu omadused

Tuumajõud mõjuvad ainult hadronite (kvarkidest koosnevate osakeste) vahel.
Väga väikeste vahemaade juures on tuumajõud tõukuv. Seetõttu hoiavad nukleonid tuumas teineteisest pisut eemale.
Tuumajõud on väga väikese mõjuraadiusega (ca 1,5 fm). Tuumajõu mõjuraadiusele seab piirid virtuaalse mesoni eluiga, mis ei tohi ületada määramatuse printsiibiga lubatud ajavahemikku, mille jooksul on kvargi-antikvargi paari loomiseks vajaliku energia "laenamine" võimalik. Alates 1,7 fm kahaneb tuumajõud täiesti märkamatuks.
Tuumajõud on laengust sõltumatu. Ta mõjub ühtviisi nii neutronite kui prootonite vahel. Tuumajõud sõltub sellest kas nukleonide spinn on paralleelne või antiparalleelne.
Ladina kiri

Levik

Kuni 9. sajandini kasutati ladina kirja vaid ladina keeles kirjutamiseks. Varasemast ajast on teada vaid üksikuid näiteid ladina kirja kasutamise kohta mõne teise keele ülesmärkimiseks.
Esimesed ladina kirjas kirjutatud ingliskeelsed tekstid pärinevadki 9. sajandist. Esimesed eesti keeles kirjutatud tekstid pärinevad 16. sajandist.
Ladina kirja hakati hiliskeskajal järk-järgult ja eri variantides kasutama peaaegu kõigi Lääne-Euroopas kõneldavate keelte jaoks. Põhjamaades vahetas ladina kiri välja seal varem kasutusel olnud ruunikirja.
Koos maadeavastamise ja koloniseerimisega 16. ja 17. sajandil levisid Euroopas kõneldavad keeled ja nende kirjutamiseks kasutatavad ladina kirja variandid kõigile mandritele.
Tänapäeval kasutatakse ladina kirja variante ligi 500 keele kirjutamiseks.
Väike-Paala tänav

Väike-Paala tänav on tänav Tallinnas Lasnamäe linnaosas Ülemiste asumis.
Tänav sai nime 17. jaanuaril 1923.
BMD-1

Kirjeldus

BMD seeria sarnaneb idee poolest BMP-seeriaga. BMD-1 tornil puudub stabilisatsioonisüsteem ja kahur on käsitsilaetav. Vedrustus on muudetava kõrgusega ja soomuk on heidetav transpordilennukist. Õhuke ja erisulamist soomus tagab kerguse, kuid on kergelt haavatav. Ohtlikuks on osutunud masinale maamiinid.

Ajalugu

BMD-1 eeskujuks oli jalaväe lahingumasin BMP-1, mille väljatöötamine algas 1960. aastate algul. Juba enne BMP kasutuselevõttu otsustati luua sarnase põhimõttega masin ka äsja loodud õhudessantvägedele. BMD-1 hakati välja töötama Volgogradi Traktoritehases 1965, võeti relvastusse 1969 ja oli esimene omataoline. Suurem seeriatootmine algas 1970.
Lääne inimesed nägid BMD-1 esimest korda õppuste ajal Dvinal 1970 ja teist korda Moskvas Punasel väljakul paraadi ajal novembris 1973. Sõjamasina välimuse põhjal arvati esialgu, et see on kergetank.
BMD väikese meeskonna tõttu vähendati NSV Liidus õhudessantvägede pataljoni isikkoosseisu 610 mehelt 316-ni. Seevastu võimaldas BMD relvastus tal üle võtta osa pataljoni tulejõust. Aastal 1973 asendas BMD täielikult seni NSV Liidus kasutatud õhutõrjekahurid ASU-57, suurendades sellega õhudessantvägede tulejõudu ja liikumisvõimet.
BMD-1 oli kasutusel Afganistani sõjas, kus ilmnesid samasugused puudused kui BMP-1-l. 1983 otsustati Nõukogude Liidus seoses Afganistani sõja kogemustega välja töötada uus moodsam versioon BMD-2, hiljem ka BMD-3.
BMD-1 kasutati veel Iraagis Lahesõdades. 2003. aasta USA invasiooni käigus kõik Iraagi BMD-d hävisid.
Seoses uuemate mudelite valmimisega on BMD-1 järjest aktiivsest teenistusest maha võetud ja asendatud.
Viktor Zuikov

Viktor Zuikov (sündinud 10. aprillil 1962 Tartus) on Eesti vehkleja ja vehklemistreener. 
Ta sai 1992. aastal Barcelona OM-il individuaalselt 39. koha.
Ta on tulnud individuaalselt epees 4 korda (1984, 1987, 1996, 1998) ja 3 korda meeskondlikult (1982, 1993, 1995) ning floretis 2 korda individuaalselt (1991–1992)  Eesti meistriks.

Isiklikku

Abikaasa Alla Zuikovaga on neil tütar Julia.
Coconino maakond

Ajalugu

Coconino maakond moodustati 18. veebruaril 1891. aastal Yavapai maakonna osast.
Vassili Kala

Vassili Kala oli Eesti NSV riigitegelane.
1930-tel aastatel töötas Narvas metsavahina.
1938. aastal ta sai Valgetähe teenetemärgi III klassi pronksmedali.
Alates 1946. aastast oli ta Narva linna RSN TK esimees.
Leida Aru

Leida Aru (abielludes saadud nime järgi ka Leida Raukas; 25. veebruar 1917 Virumaa, Sõmeru vald, Aresi küla – 12. detsember 1999 Tallinn) oli eesti näitleja.
Ta lõpetas 1941. aastal Tallinna Konservatooriumi Lavakunsti Kooli.

Isiklikku

Laulja Ott Raukas oli tema abikaasa.
Grigori Nekrassov

Grigori Nekrassov (sündinud 11. juulil 1950 Velikije Lukis Venemaal) on Eesti tehnikateadlane.

Elulugu

Grigori Nekrassov on teenistuja poeg.
1967. aastal lõpetas Nekrassov Tallinna 31. Keskkooli, 1972 Tallinna Polütehnilise Instituudi mehaanikainsenerina ja 2002 Tartu Ülikooli insener-pedagoogi erialal. 1997. aastal kaitses ta TTÜ-s tehnikamagistri kraadi ning 2004 doktorikraadi infotehnoloogias väitekirjaga "Integreeritud ja tehisintellekti kasutamisel põhinev projekteerimiskeskkonna arendus tehnoloogiliste rakiste raalprojekteerimiseks" (Tallinn, 2004).
Nekrassov oli 1972–88 TPI mehaanikateaduskonna vaneminsener ja 1988–2005 teadur. 2005-2010 oli ta masinaehituse instituudi teadur.

Teadustöö

Grigori Nekrassovi peamised uurimisvaldkonnad on raalprojekteerimine masinaehituses, raalintegreeritud tootearendus, automaatika ja tööstustehnoloogia. Ta on avaldanud üle 20 teadustrükise.
Mazama vulkaan

Mazama vulkaan ehk Mazama mägi on kustunud vulkaan, mis asub Crater Lake'i rahvuspargis, Oregoni osariigis Ameerika Ühendriikides.
Vulkaani kaldeeras asub Kraatrijärv – Crater Lake.
Vulkaani kõrgus on 2487 meetrit.
Estonia kaevanduse põleng (2008)

Estonia kaevanduse põleng oli oktoobris 2008 Ida-Viru maakonnas Estonia kaevanduses toimunud tulekahju.
Tulekahju sai alguse 10. oktoobril 2008, kui kaevanduse konveierikäigus 9. paneelstrekil süttis konveierlint. Strekk pumbati vett täis. 15. oktoobril pumbati vesi strekist välja, ent strekk süttis taas.
Kustutamistööd maksid umbes 5,8 miljonit krooni.
Peeter Novod

Peeter Novod (sündinud 5. mail 1948) on eesti luuletaja, kirjanik ja endine ajakirjanik.
Ta lõpetas 1966. aastal Tallinna 39. Keskkooli ja 1972. aastal Tartu Riikliku Ülikooli ajaloo-keeleteaduskonna ajakirjanike kursused.
Töötas ajakirjanikuna Jõgeva rajooni ajalehes Punalipp aastatel 1970–1973 ja Tallinnas Õhtulehes 1976–1987. 
Hiljem juhtis Tallinnas klubi Juta, tutvumistalitust Nofretete ja luulerühmitust Põlevik.
Tobias Plaschnig

Tobias Plaschnig (ka Tobias Plasnig; 26. detsember 1703 Haynau – 25. detsember 1757/5. jaanuar 1758 Tartu) oli Eesti vaimulik.
Plaschnig sündis Hermannsdorfis Haynau juures, Sileesias (praeguse haldusjaotuse ja nimede juures Chojnówi lähedal, Legnica maakonnas, Alam-Sileesia vojevoodkonnas). Ta õppis Halle vaeslastekoolis. Usuteadust õppis ta (immatrikuleeriti 4. mail 1728) Halle Ülikoolis. Oli aastast 1729 koduõpetaja Peterburi Peetri koguduse õpetaja Heinrich Gottlieb Nazziuse juures. Ordineeriti aastal 1732 Tallinnas õpetajaks.
Ta oli aastatel 1732–1747 Peterburi jalaväekadetikorpuse saksa koguduse vaimulik. Aastatel 1747–1757 oli ta Tartu Jaani koguduse ülemõpetaja, olles samal ajal ka linna konsistooriumi assessor.

Isiklikku

Plaschnig oli kolm korda abielus. Tema teise naise Katharina isa Carl Gustav von Staden oli Äksi Andrease koguduse ja Tartu Maarja koguduse õpetaja. Tema kolmanda naise Bertha Gertrudi isa Martin Johann Roth oli alguses Märjamaa ja Vigala Maarja koguduse, hiljem Puhja ja Rannu Püha Martini koguduse õpetaja, Bertha Gertrudi vend Martin Gottfried Roth oli Räpina Miikaeli koguduse õpetaja.
Wally Szczerbiak

NBA karjäär

Szczerbiak valiti 1999. aasta draftist 6. valikuna Minnesota Timberwolvesi poolt. Tema parim aasta on olnud 2002, kui ta valiti lääne konverentsi tähtede meeskonda. Szczerbiaki tugevamaks pooleks on ründemäng ja kolmepunkti visked.

Boston

26. jaanuaril 2006 vahetati Szczerbiak koos Michael Olowokandija Dwayne Jonesiga Boston Celticsisse. Minnesota sai vahetustehingust vastu Ricky Davise, Mark Blounti, Marcus Banksi ja Justin Reedi. 2006. aasta hooaeg algas talle hästi, kuid aasta teises pooles hakkas Szczerbiaki segama pahkluu vigastus, mis lõpetas ka ta hooaja.

Seattle

27. juunil 2007 vahetas Boston Szczerbiaki Seattle SuperSonicsisse koos Delonte Westi ja Jeff Greeniga. Vastu saadi Ray Allen ja Glen Davis.

Cleveland

21. veebruaril 2008 vahetati ta koos Delonte Westiga Cleveland Cavaliersi meeskonda. Szczerbiak mängis tavahooajal 25 mängu, milles viskas keskmiselt 8,2 punkti ja võttis 3,2 lauapalli. Väljalangemismängudes sai ta mängu algkoosseisus ja viskas keskmiselt 10,8 punkti mängus.
Õru vald

Ajalugu

Õru valla omavalitsuslik staatus kinnitati aastal 1992.

Asustus

Vallas oli üks alevik (Õru) ja 8 küla: Killinge, Kiviküla, Lota, Mustumetsa, Priipalu, Uniküla, Õlatu ja Õruste.
Monarhistlik Rahvapartei

Monarhistlik Rahvapartei (Partido Popular Monárquico) on Portugali partei (asutatud 1974). Ta pooldab Portugali troonile Loulé hertsogi Pedro de Mendoça kandidatuuri.
Kuuste Raamatukogu

Kuuste Raamatukogu on Tartu maakonnas Vana-Kuustes Vana-Kuuste mõisas asuv raamatukogu. Raamatukogu toodi mõisahoonesse 2001.
Raamatukogu avati 1926 Vana-Kuuste Sipe algkooli juures.
Catroni maakond

Catroni maakond (Catron County) on maakond USA-s New Mexico osariigis. Geograafilised koordinaadid on 33° 55′ N, 108° 25′ W.
Maakonna halduskeskus ja suurim linn on Reserve.
Maakonna pindala on 17 946 km², millest 3 km² moodustab veepindala.
Elanike arv oli 2010. aasta rahvaloenduse järgi 3745. Aastal 2000 oli elanikke 3543.
Catroni maakond on pindalalt New Mexico suurim maakond.

Ajalugu

Catroni maakond moodustati 1. juulil 1850 Socorro maakonna osast. Maakond on nime saanud USA senaatori Thomas B. Catroni järgi.
Salos

Ajalugu

Aastal 1450 mainiti asulat esimest korda. See kuulus algul Kęsgailadele ja seejärel Radziwillidele. Need rajasid asulasse ka mõisa.
XVIII sajandil läks asula Moriconide valdusesse. Umbkaudu sel ajal rajati sinna ka kabel. Aastal 1782 ehitati kabeli kohale kirik. XIX sajandil rajasid Moriconid asulasse ka kooli. Asula viimased omanikud olid Tiesenhausenid.  Nõukogude ajal oli seal kohaliku sovhoosi keskasula.
Alevis sündis tuntud Leedu kommunist Kazys Giedrys
Topi laht

Topi laht on laht Lääne maakonnas Saastna poolsaare ja Rooglaiu neeme vahel.
Lahte suubub teiste seas Käära oja.

Lahe sihtkaitsevöönd

Topi lahte hõlmab Topi lahe sihtkaitsevöönd, kuhu kuulub Topi laht kaht orientiiri (Kilbu majakas ja elamu talu Pihelga A11 maal) ühendavast joonest kuni rannajooneni. Sihtkaitsevööndis on keelatud inimeste viibimine kaitseala valitseja nõusolekuta, välja arvatud järelevalve- ja päästetöödeks. Sihtkaitsevööndis on keelatud majandustegevus ja loodusvarade kasutamine, välja arvatud kaitseala valitseja nõusolekul kutseline kalapüük lõkspüünisega 15. oktoobrist kuni 15. maini ja 15. juulist kuni 1. septembrini ning kutseline kalapüük nakkepüünisega 15. juulist kuni 1. septembrini ja 15. oktoobrist kuni 1. märtsini. Sihtkaitsevööndis on keelatud rahvaürituste korraldamine, välja arvatud 16. novembrist 1. märtsini kaitseala valitseja nõusolekul.
Jüri Morozov

Jüri Morozov (sündinud 10. septembril 1958 Otepääl) on Eesti poliitik.
Ta lõpetas aastal 1973 Otepää Keskkoolis põhikooli (kaheksa klassi). Aastal 1977 lõpetas ta Kehtna Näidissovhoostehnikumi hüdromelioratsiooni erialal. Aastal 1996 lõpetas ta Eesti Põllumajandusülikooli põllumajanduse ökonoomika ja juhtimise erialal. Aastal 2008 kaitses ta Tallinna Ülikoolis riigiteaduste erialal magistritööga "Kohaliku võimu ja kodanikeühiskonna suhete analüüs" sotsiaalteaduste magistri väitekirja.
Ta töötas aastatel 1978–1991 Lembitu kolhoosis (praeguse haldusjaotuse järgi Saare vallas Jõgeva maakonnas) agronoomi, vanemagronoomi ja peaagronoomina. Aastatel 1991–1997 töötas ta Eesti Politseis nooreminspektori, inspektori ja vaneminspektorina. Aastatel 1997–2013 oli ta Saare vallavanem.
Ta on 31. jaanuarist 2001 Eesti Sotsiaaldemokraatliku Erakonna liige.
Ta sai 31. oktoobril 2013 Kajar Lemberi asemel (kes asus Tartu abilinnapeaks) XII Riigikogu asendusliikmeks.

Isiklikku

Ta on abielus ning kahe tütre ja ühe poja isa.
Artur Maasik

Artur Maasik (6. veebruar 1906 – 18. detsember 1937 Tallinn) oli eesti poksija ja jalgpallur.
Maasik oli poksis kokku kolmekordne Eesti meister - aastatel 1925 ja 1926 kergekaalus (kuni 135 naela ehk 61,2 kg) ja 1929. aastal kergekeskkaalus (kuni 147 naela ehk 66,7 kg).
Ta osales kolm korda Eesti – Soome maavõistlusel ning kaotas oma kohtumised kergekaalus (kuni 135 naela ehk 61,2 kg) aastatel 1926 ja 1927 ning kergekeskkaalus (kuni 147 naela ehk 66,7 kg) 1928. aastal.
Ta sai Eesti meistrivõistlustel jalgpallis Tallinna ESS Kalevi koosseisus 1925. aastal ja Tallinna VK Merkuri koosseisus 1928. aastal hõbemedali.

Isiklikku

Artur Maasiku vend oli kergejõustiklane Alfred Maasik.
Emakas (botaanika)

Emakas (pistillum) on õistaimedel õie keskne emassugurakke sisaldav organ, milles arenevad seemnealgmed.
Emakas koosneb alumisest osast – sigimikust, pikemast või lühemast peenemast osast – emakakaelast (mis mõnikord puudub) ja ülemisest laienenud osast – emakasuudmest. Emaka sigimik koosneb ühest või mitmest viljalehest. Kahe või enama viljalehe esinemisel võivad need olla kas vabad (lahkviljalehine ehk apokarpne sigimik) või liitunud (liitviljalehine ehk sünkarpne sigimik). Ühest viljalehest koosnevat emakat käsitletakse apokarpsena. Kui emakakael on redutseerunud, nimetatakse vahetult sigimikule kinnituvat emakasuuet istuvaks.
Ühe õie emakate kogumit nimetatakse emakkonnaks.
Oetz

Ajalugu

Oetzi piirkonna asustus algas umbes 2000 aastat tagasi. Küla kirjalik esmamaining (Ez) on aastast 1266. Kihelkonnakirik ehitati hilisgooti stiilis, laiendused aastal 1667. Barokkinterjööri muudatused lõpetati 1744. aastal. Kirikus on krüpt, Püha Miikaeli maaliga altar (1683), nikerdused ja kujud.

Turism

Ötz on kahehooajaline turismisihtkoht ligikaudu 350 000 ööbimisega ja on populaarne kärestikusõidu- ja turismipaik. Linnas on kohalik pärandimuuseum ja kunstigalerii Turmmuseum Ötz (ametlikult Galerie zum alten Ötztal). Lähedalolevad vaatamisväärsused on Piburgi järv, Auer Klamm (kuristik), Stuibenfall (juga) ja Tumpenbachi (oja) juga.
Basiilika

Antiikbasiilika

Vana-Kreekas oli basiilika basileuse valitsushoone. Vana-Roomas kasutati basiilikat kohtu- ja turuhoonete juures. Antiikbasiilika ühes otsas paiknes portikus ja teises apsiid, kus asus kohtuniku iste või jumala kuju.
Vanim säilinud basiilika on Rooma Basilica Porcia (184 eKr).
Jõudluskontroll

Jõudluskontroll on loomakasvatuses oluliste jõudlusnäitajate regulaarne arvestamine. Nt tehakse lehmade piimajõudluse kontrolli.

Jõudluskontroll Eestis

Eesti esimesed jõudluskontrolli andmed pärinevad 1903. aastast Kehtna mõisast. Esimene karjakontrolliühing loodi Vändra Põllumeeste Seltsi juures.
Pioneeriliikumine

Pioneeriorganisatsioonid maailmas

Lisaks Nõukogude Liidule on pioneeriorganisatsioonid olnud ka Austrias, Angolas, Afganistanis, Belgias, Bulgaarias, Colombias, Guineas, Guinea-Bissaus, Jugoslaavias, Kampucheas, Kongo RV-s, Laoses, Lääne-Berliinis, Madagaskaril, Madalmaades, Mongoolias, Namiibias, Nicaraguas, Norras, Poolas, Prantsusmaal, Reunionil, Rumeenias, Saksa DV-s, Seišellidel, Senegalis, Soomes, Suurbritannias, Šveitsis, Tšehhoslovakkias, Ungaris ja Vietnamis.
Tänapäeval tegutsevad pioneeriorganisatsioonid Hiina RV-s, Kuubal, Moldaavias, Põhja-Koreas, Ukrainas, Valgevenes, Venemaal, Venezuelas ja Vietnamis.

Sümboolika

NSV Liidu pioneeridel oli kohustus kanda koolis rinnas viisnurgakujulist leegitsevat pioneerimärki, millel oli Lenini portree profiilis ja selle all pioneeride deviis vene keeles "Всегда готов!" (eesti keeles "Alati valmis!"). Seda deviisi kasutati vastusena lausetele "Võitluseks Nõukogude kodumaa eest ole valmis!", deviis on laenatud skautidelt. Peale märgi kandsid pioneerid ka punast kolmnurkset kaelarätti, mida sõlmiti spetsiaalse pioneerikaelaräti sõlmega ja mida õpilased kutsusid "kaltsuks".
Lisaks kohustuslikule sümboolikale olid ka vilenöörid, mille saamiseks oli vaja teha spetsiaalseid eksameid, pilotkad (sõjaväelise lõikega mütsid) ja pidulikud valged pluusid embleemiga.
Pioneerirühmades ja -malevates oli hulk ameteid, näiteks trummar, fanfarist, sanitaarpost jne. Eri tegevuste saateks või signaaliks olid pioneeritrummile ja -fanfaarile ette nähtud eri viisid või rütmid. Rühmadel, malevatel jt üksustel olid lipud, mida sai nii käes kanda kui ka heisata.
Lilian Hansar

Lilian Hansar (neiuna Lilian Virveste; sündinud 6. septembril 1949 Kuressaares) on Eesti arhitekt, muinsuskaitsja ja Eesti Kunstiakadeemia kunstikultuuri teaduskonna dekaan.
Aastal 1968 lõpetas ta Kingissepa Keskkooli ja aastal 1975 Eesti Riikliku Kunstiinstituudi. Pärast kooli lõpetamist töötas aastani 1979 Vabariiklikus Restaureerimisvalitsuses. 1979–1994 oli ta Saare maakonna peaarhitekt. 1994–2003 oli ta Kuressaare peaarhitekt. 2003–2007 töötas ta Muinsuskaitseametis Saare maakonna vaneminspektorina. Aastast 2007 õpetab ta Eesti Kunstiakadeemias.
Victor Wanyama

Koondisekarjäär

Debüüdi Keenia rahvuskoondises tegi Wanyama kõigest 15-aastasena mais 2007 sõprusmängus Nigeeria vastu.
Esimese värava lõi ta koondise särgis MM-i valikmängus Seišellide vastu.
Kobryn

Ajalugu

Kirjalikes allikates mainitakse asulat esmakordselt 1287. aastal, linnaõigused sai 1589. aastal. Alates kolmandast Poola jagamisest aastal 1795 kuulus linne Venemaa koosseisu.
Tony Blair

Anthony Charles Lynton Blair (sündinud 6. mail 1953 Edinburghis) on Suurbritannia poliitik.
Tony Blair oli Suurbritannia peaminister 2. maist 1997 kuni 27. juunini 2007. Ta oli Leiboristliku partei esimees aastatel 1994–2007. Tema järeltulija mõlemal kohal on Gordon Brown. Tony Blairi juhtimisel võitsid leiboristid järjest kolmed parlamendivalimised.
Pärast peaministriametist lahkumist nimetasid Euroopa Liit, ÜRO, USA ja Venemaa ühiselt Tony Blairi erivolitustega saadikuks Lähis-Idas.

Poliitika

Tony Blair pani oma ametiajal rõhku hariduse ja tervishoiu arendamisele. Välispoliitikas oli ta George W. Bushi liitlane terrorismivastases sõjas ja Iraagi sõjas.

Isiklikku

Tony Blairil on abikaasa Cheriega kolm poega Euan, Nicky ja Leo ning tütar Kathryn.

Hüüdnimed

Kriitikud on teda kutsunud George W. Bushi välispoliitika toetamise tõttu Bushi puudliks, 51. osariigi kuberneriks, USA välisministriks ja Tony Bliariks (liar - 'valetaja').